T. Galbavý, poslanec: (2004-03-03):
Moja novela sa zamerala na dva dôležité okruhy alebo problémy. Prvým je moja snaha, môj zámer o zmiernenie tvrdosti zákona pri tombolových, čiže pri tombole, ktorá je súčasťou aktivít obcí, občianskych združení a v tomto prípade, čo je dôležité a podčiarkujem, treba povedať, že nemá charakter zárobkovej činnosti, to je to podstatné. Súčasne platný zákon o lotériách a podobných hrách je k tombolám veľmi prísny. Predpisuje, aby v prípade organizovania nejakej tomboly bolo potrebné k tomu súhlas alebo rozhodnutie príslušnej obce, ale aj zároveň vyrubený správny poplatok vo výške 10-tisíc korún. Ako som už spomínal, že tomboly a obchodné aktivity sú súčasťou mnohých akcií, ktoré realizujú športové oddiely, dobrovoľníci, hasiči, obce, považujem stanovenú výšku poplatku za príliš vysokú a neopodstatnenú. Často poplatok je vyšší ako tržba za tombolové lístky, a preto navrhujem, aby tieto subjekty, ktoré nemajú organizovanie tomboly za účelom zisku, mali znížený poplatok na 100 korún. Toto je môj prvý problém, keď ho podporíte, bude vyriešený. Ten druhý problém je podstatne závažnejší a citlivejší. Ide o oblasť hazardných hier. Či chceme, alebo nie, ide o jav, ktorý so sebou nesie nezanedbateľné spoločenské riziká. Je všeobecne známe, že aktivity typu hazard zo svojej podstaty vedú určité osoby ku vzniku hráčskej závislosti, čo má neblahý vplyv nielen na toho samotného hráča, ale predovšetkým na celú jeho rodinu a blízkych príbuzných. Pochádzam z Topoľčian, narodil som sa v tomto meste, takže by som vám vedel uviesť veľa príkladov, stovky schopných podnikateľov v tomto meste vďaka tejto prehnanej vášni prišli o všetko, hovorím, nielen o rodinu, ale ich podniky, rozpadli sa. A nemám teraz na mysli len Topoľčany, určite niečo podobné sa odohráva na celom Slovensku. Mojou poslaneckou iniciatívou chcem zmierniť dosah na občana, rodinu, najmä v oblasti výherných prístrojov, kde zákonná úprava v tej podobe, v akej je aplikovaná do praxe, je až príliš liberálna. Myslím si, a určite mi dáte za pravdu, že aj koncepcia štátnej politiky v oblasti hazardných hier musí mať na zreteli predovšetkým verejný záujem. Čiže ochranu spotrebiteľa, prevencia kriminality, ochrana verejnej morálky, obmedzovanie príležitostí a financovanie verejnoprospešných činností. Finančný aspekt musí byť len sprievodným javom. Skutočným cieľom musí byť regulovanie príležitostí na hranie tak, ako je to v iných vyspelých demokraciách. Určite súhlasíte, že je dosť dôvodov zamyslieť sa nad tým, čo je to za fenomén, ktorý tak razantne vstúpil do života mnohých z nás. Môžeme a musíme rozmýšľať, ako pomôcť sa vrátiť človeku z cesty do katastrofy, ale ešte lepšie by bolo urobiť všetko pre to, aby sa na túto cestu vôbec ľudia nevydávali. Problematika lotérií a hier, ako som už povedal, patrí medzi veľmi citlivú oblasť. Zákon síce túto oblasť upravuje. Z praxe možno konštatovať, že sú evidentné nedostatky v jeho uplatňovaní, a to tak v oblasti povoľovania, ako aj prevádzkovania či kontroly. Výrazné problémy sú hlavne pri výherných prístrojoch. Taktiež daňová a odvodová povinnosť u prevádzkovateľov je pomerne komplikovaná, a pritom aj málo účinná. Súčasná úprava umožňuje, aby výherné automaty, ak ich počet nepresahuje 5 kusov, mohli byť umiestnené kdekoľvek na verejne prístupných miestach. Automaty sú bežne umiestnené v pohostinstvách, v kultúrnych domoch, v obchodných domoch a na mnohých ďalších verejne prístupných miestach. Skrátka tam, kde je o ne záujem. Sklon k hazardu u niektorých ľudí, hlavne mladej generácie, ktorá sa k nim tak ľahko dostane, však spôsobuje mnohé rodinné tragédie. Zo strany mnohých občanov i združení sa preto opakovane ozývajú návrhy na úplný zákaz hracích automatov. Preto navrhujem, aby sa prevádzkovanie precíznejšie regulovalo a aby sa určili podrobné a jednoznačné podmienky už na prevádzkovanie čo i len jedného výherného automatu. Zároveň navrhujem dostatočne dlhú lehotu na naplnenie navrhovaného znenia, aby prevádzkovatelia mohli uviesť stav do súladu s navrhovanou právnou normou bez toho, aby sa narušili uzavreté zmluvné vzťahy. Hráč závislý od hazardnej hry je totiž navyše náchylný na vypestovanie si ďalšej závislosti. Napríklad od alkoholu. Dedinská krčma s niekoľkými výhernými automatmi je pre neho ako pozvánkou do pekla, pod ktorú sa navyše podpisuje za súčasného stavu svojím spôsobom aj štát. Ja svoj podpis z nej však vzťahujem. Nemohol by som sa totiž pozrieť do očí ženám a deťom, ktorým otcov zabili hracie automaty, aj keď na prvý pohľad vyzerajú tak nevinne. A to nemyslím pateticky. To je doslova. Sú stovky prípadov a príkladov, že sa tak stále deje. V prvej fáze má hráč totiž väčšinou akési začiatočnícke šťastie, narastá v ňom sebavedomie, verí, že môže vyhrať, kedy sa mu zachce. Slasť a vzrušenie z hry vyhľadáva čoraz častejšie, aby dosiahol žiaduce pocity, zvyšuje stávky. Čím ďalej však prehráva viac peňazí, preto sa ich snaží vyhrať späť. Hrá stále viac, volí riskantnejšie varianty hry a hrá na viacerých automatoch súčasne. V dôsledku vývoja už nedokáže prestať s hrou, ani keď prehral vopred stanovený limit peňazí, ani po dlhom období prehier. Svoje prehry tají a hranie maskuje alebo bagatelizuje. Klame čoraz viac. Potajomky berie z domu peniaze alebo cennejšie veci a predáva ich pod cenu. Požičiava si peniaze od príbuzných, spolupracovníkov a náhodných známych. Závislosť vedie k zmene osobnosti hráča. Je podráždený, nepokojný, precitlivený, vyhýba sa ľuďom. Stav sa ďalej vyvíja do úplného debaklu. Dochádza k rozpadu rodiny, medziľudských a pracovných vzťahov a väzieb. Nastupujú depresie, samovražedné myšlienky a nezriedka aj uskutočnenie samovraždy. Nebudem ďalej rozvíjať túto tému. Myslím si, že sú to dostatočné dôvody, vážené dámy a páni, aby ste podporili moju myšlienku regulovať tento závažný fenomén, ktorý v našej spoločnosti existuje. Ja vám ďakujem zatiaľ za pochopenie. (Potlesk.)